वाहन की फर्जी बीमा पालिसी देने वाले वाहन मालिक पर मुकदमा दर्ज
13 साल पुराने दुर्घटना प्रकरण में घायल को मुआवजा देने से बचने वाहन मालिक ने किया फर्जीवाड़ा
भास्कर संवाददाता | शुजालपुर
दुर्घटना क्लेम को लेकर न्यायालय में चल रहे एक प्रकरण में वाहन मालिक द्वारा फर्जी बीमा पालिसी प्रस्तुत करने का मामला सामने आया है। 13 साल पहले हुई दुर्घटना के मामले में वाहन का बीमा होना दर्शाकर फर्जी दस्तावेज कोर्ट में पेश कर दिए। पैरवी के दौरान फर्जीवाड़ा सामने आने के बाद अब न्यायालय में कूट रचित दस्तावेज प्रस्तुत करने पर वाहन मालिक के खिलाफ धारा 420 सहित अन्य धाराओं में मामला दर्ज किया गया है।
वर्ष 2004 में जामनेर निवासी लोकेश धाकड़ को मेटाडोर क्रमांक एमपी 09 के 7352 ने टक्कर मारकर घायल कर दिया था, इसके बाद पीड़ित की रिपोर्ट पर पुलिस ने खोंकराकलां निवासी वाहन चालक कैलाश पिता नन्नूलाल विश्वकर्मा पर लापरवाही पूर्वक तेज गति से वाहन चलाने का मामला दर्ज किया था। पीड़ित ने वाहन चालक कैलाश, वाहन मालिक राधेश्याम पिता अनोखी लाल पुष्पद व नेशनल इंश्योरेंस कंपनी द्वारा 20 सितंबर 2003 को जारी बीमा कवर नोट के आधार पर बीमा कंपनी के खिलाफ न्यायालय में हर्जाने का दावा प्रस्तुत किया था, जिस पर सुनवाई के दौरान बीमा कंपनी के अधिकारी हरीश ने न्यायालय को बताया कि कोर्ट में प्रस्तुत कवर नोट दस्तावेज उनकी कंपनी ने जारी नहीं किया है व इस पर गुना के जिस अधिकारी अरविंद कुमार शर्मा के हस्ताक्षर दर्शित है, ऐसा कोई कर्मचारी भी कंपनी में कार्यरत नहीं है। विवादित कवर नोट की मूल प्रति प्रस्तुत करने कोर्ट से कई बार अवसर देने के बाद भी वाहन मालिक ने दस्तावेज प्रस्तुत नहीं किए। पीड़ित लोकेश के अधिवक्ता ने पुलिस कार्रवाई के लिए शपथ पत्र प्रस्तुत किया। ऐसे कूटरचित दस्तावेज प्रस्तुत करने से एक मात्र वाहन मालिक को लाभ जाहिर होने व क्लेम से बचने के लिए ऐसा किया जाना पाकर शुजालपुर पुलिस ने वाहन मालिक राधेश्याम पुष्पद पर धारा 420, 467, 468 के तहत मामला दर्ज किया है।
मामले में पीड़ित के अधिवक्ता द्वारा दिए गए शपथ पत्र के आधार पर वाहन मालिक पर प्रकरण दर्ज किया गया है। दिनेश प्रजापति, पुलिस थाना प्रभारी
hin_Deva hin_Deva bho_Deva hin_Deva hin_Deva hin_Deva